CELEX: 32019D0435
Language: sk
Date: 2019-03-12 00:00:00
Title: Rozhodnutie Komisie (EÚ) 2019/435 z 12. marca 2019 o navrhovanej iniciatíve občanov s názvom „Housing for All“ [oznámené pod číslom C(2019) 2004]

19.3.2019   
               
               
                  SK
               
               
                  Úradný vestník Európskej únie
               
               
                  L 75/105
               
            
         ROZHODNUTIE KOMISIE (EÚ) 2019/435
         z 12. marca 2019
         o navrhovanej iniciatíve občanov s názvom „Housing for All“
         
            
               [oznámené pod číslom C(2019) 2004]
            
         
         (Iba nemecké znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,
         keďže:
         
                     (1)
                  
                  
                     Predmet navrhovanej iniciatívy občanov s názvom „Housing for All“ je tento: „Účelom tejto európskej iniciatívy občanov je zlepšiť podmienky právneho a finančného rámca v snahe uľahčiť prístup k bývaniu pre všetkých ľudí v Európe“
                  
               
                     (2)
                  
                  
                     Ciele navrhovanej iniciatívy občanov sú formulované takto: „Vyzývame EÚ, aby prijala opatrenia, ktorými uľahčí prístup k bývaniu pre všetkých ľudí v Európe. Medzi ne patrí ľahší prístup k sociálnemu a cenovo dostupnému bývaniu, neuplatňovanie maastrichtských kritérií na verejné investície do sociálneho a cenovo dostupného bývania, lepší prístup k finančným prostriedkov EÚ pre developerov v oblasti neziskového a udržateľného bývania, sociálne a na hospodárskej súťaži založené pravidlá pre krátkodobé prenájmy a zostavovanie štatistík o potrebách v oblasti bývania v Európe.“
                  
               
                     (3)
                  
                  
                     V prílohe k navrhovanej iniciatíve občanov sa výslovne uvádzajú viaceré ciele, ktoré by sa mali na účely vykonávania zmlúv dosiahnuť prostredníctvom právnych aktov Únie, konkrétne:
                     
                                 —
                              
                              
                                 „lepší prístup k dotovanému bývaniu v Európskej únii“,
                              
                           
                                 —
                              
                              
                                 „nezohľadňovanie verejných investícií do cenovo dostupného bývania v rámci maastrichtských kritérií deficitu“,
                              
                           
                                 —
                              
                              
                                 „ľahší prístup k finančným zdrojom z európskych fondov pre poskytovateľov neziskového a verejného bývania“,
                              
                           
                                 —
                              
                              
                                 „prijatie harmonizovaného regulačného rámca na európskej úrovni pre krátkodobý prenájom súkromného bývania a zaistenie dostatočnej ponuky cenovo dostupného bývania“,
                              
                           
                                 —
                              
                              
                                 „zahrnutie štandardizovaných údajov o situácii v oblasti bývania v Európe do európskeho štatistického programu“.
                              
                           
               
                     (4)
                  
                  
                     Zmluva o Európskej únii (ZEÚ) posilňuje občianstvo Únie a zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.
                  
               
                     (5)
                  
                  
                     Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky ústretové a primerané povahe iniciatívy občanov.
                  
               
                     (6)
                  
                  
                     Komisia má právomoc predkladať návrhy právnych predpisov Únie na účely vykonávania zmlúv, pokiaľ ide o:
                     
                                 —
                              
                              
                                 koordináciu ustanovení zákonov, iných právnych predpisov a správnych opatrení v členských štátoch týkajúcich sa začatia a vykonávania činností samostatne zárobkovo činných osôb na základe článku 53 ods. 1 a článku 62 ZFEÚ;
                              
                           
                                 —
                              
                              
                                 pravidlá na zosúlaďovanie právnych predpisov týkajúcich sa dane z obratu, spotrebných daní a iných foriem nepriameho zdaňovania, aby sa tým zabezpečilo vytvorenie a fungovanie vnútorného trhu a zabránilo narušovaniu hospodárskej súťaže, na základe článku 113 ZFEÚ;
                              
                           
                                 —
                              
                              
                                 aproximáciu ustanovení zákonov, iných právnych predpisov a správnych opatrení členských štátov, ktoré smerujú k vytváraniu a fungovaniu vnútorného trhu, na základe článku 114 ZFEÚ;
                              
                           
                                 —
                              
                              
                                 aproximáciu zákonov, iných právnych predpisov a správnych opatrení členských štátov, ktoré priamo ovplyvňujú vytvorenie alebo fungovanie vnútorného trhu, na základe článku 115 ZFEÚ;
                              
                           
                                 —
                              
                              
                                 ďalšie ustanovenia, ktorých cieľom je vyhnúť sa nadmernému deficitu verejných financií, ako sa stanovuje v Protokole o postupe pri nadmernom deficite, ktorý je pripojený k zmluvám, na základe článku 126 ods. 14 ZFEÚ;
                              
                           
                                 —
                              
                              
                                 prijímanie vykonávacích nariadení týkajúcich sa Európskeho sociálneho fondu na základe článku 164 ZFEÚ;
                              
                           
                                 —
                              
                              
                                 rozvíjanie a uskutočňovanie činností vedúcich k posilneniu hospodárskej, sociálnej a územnej súdržnosti v oblasti osobitných opatrení mimo štrukturálnych fondov a s cieľom podporovať celkový harmonický rozvoj Únie, ako je stanovené v článku 174 ZFEÚ, na základe článku 175 ods. 3;
                              
                           
                                 —
                              
                              
                                 ustanovenia, ktorých cieľom je definovať úlohy, prioritné ciele a organizáciu štrukturálnych fondov, ktoré môžu zahŕňať zoskupovanie fondov, na základe článku 177 ZFEÚ;
                              
                           
                                 —
                              
                              
                                 prijímanie vykonávacích nariadení týkajúcich sa Európskeho fondu pre regionálny rozvoj na základe článku 178 ZFEÚ;
                              
                           
                                 —
                              
                              
                                 opatrenia na vypracovanie štatistík tam, kde je to nevyhnutné pre výkon činností Únie, na základe článku 338 ZFEÚ.
                              
                           
               
                     (7)
                  
                  
                     Z uvedených dôvodov navrhovaná iniciatíva občanov, pokiaľ jej cieľom je, aby Komisia predložila návrhy právnych aktov Únie na účely vykonávania zmlúv na dosiahnutie cieľov uvedených v odôvodnení 3 druhej až piatej odrážke, nie je zjavne mimo rámca právomocí Komisie predložiť návrh právneho aktu Únie na účely vykonávania zmlúv v súlade s článkom 4 ods. 2 písm. b) nariadenia (EÚ) č. 211/2011.
                  
               
                     (8)
                  
                  
                     Naopak právne akty na účely uplatňovania ustanovení v oblasti verejnoprávnych podnikov a podnikov, ktorým členské štáty priznávajú osobitné alebo výlučné práva, ako aj podnikov poverených poskytovaním služieb všeobecného hospodárskeho záujmu alebo podnikov, ktoré majú povahu fiškálneho monopolu, na základe článku 106 ods. 3 ZFEÚ, sa neprijímajú na návrh Komisie, ako sa vyžaduje v článku 4 ods. 2 písm. b) nariadenia (EÚ) č. 211/2011, ale ich prijíma Komisia.
                  
               
                     (9)
                  
                  
                     Ak však bude navrhovaná občianska iniciatíva predložená v súlade s článkom 9 nariadenia (EÚ) č. 211/2011, Komisia sa zaväzuje, že takisto posúdi potrebu prijatia alebo zmeny právnych aktov na základe článku 106 ods. 3 ZFEÚ z hľadiska ich významu pre predmet tejto iniciatívy.
                  
               
                     (10)
                  
                  
                     Okrem toho bol v súlade s článkom 3 ods. 2 nariadenia (EÚ) č. 211/2011 vytvorený občiansky výbor a boli určené kontaktné osoby a navrhovaná iniciatíva občanov nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie, ako sa stanovuje v článku 2 ZEÚ.
                  
               
                     (11)
                  
                  
                     Navrhovaná iniciatíva občanov s názvom „Housing for All“ by sa preto mala zaregistrovať. Vyhlásenia o podpore tejto navrhovanej iniciatívy by sa mali zbierať so zreteľom na skutočnosti uvedené v odôvodneniach 6 až 9.
                  
               PRIJALA TOTO ROZHODNUTIE:
         
            Článok 1
            
               1.   Navrhovaná iniciatíva občanov s názvom „Housing for All“ sa týmto registruje.
            
            
               2.   Vyhlásenia o podpore tejto navrhovanej iniciatívy sa môžu zbierať so zreteľom na skutočnosti uvedené v odôvodneniach 6 až 9 tohto rozhodnutia.
            
         
         
            Článok 2
            Toto rozhodnutie nadobúda účinnosť 18. marca 2019.
         
         
            Článok 3
            Toto rozhodnutie je určené organizátorom (členom občianskeho výboru) navrhovanej iniciatívy občanov s názvom „Housing for All“, zastúpeným pani Karin ZAUNEROVOU a pánom Santiagom MAS DE XAXAS FAUSOM, ktorí konajú ako kontaktné osoby.
         
         
            V Štrasburgu 12. marca 2019
            
               
                  Za Komisiu
               
               Frans TIMMERMANS
               
                  podpredseda
               
            
         
         
            (1)  Ú. v. EÚ L 65, 11.3.2011, s. 1.